Broj: 01-076/24-4481

Podgorica, 18.12.2024. godine

Klub poslanika: „ALEANCA SHQIPTARE / ALBANSKA ALIJANSA"

Poslanik, g-din: Iljir Čapuni

**POSLANIČKO PITANJE**

Koji je status albanskog naroda u Crnoj Gori? Koja prava uživaju kao narod i kao pojedinci?

**ODGOVOR**

Uvaženi poslaniče Čapuni,

Zahvaljujem Vam na ovom pitanju, jer daje šansu da u jednoj rečenici dođemo do srži onoga što je Crnoj Gori potrebno!

 Znate što je suština svega? Da zajedničkim radom svih grana vlasti, osiguramo da svaki, ali baš svaki građanin Crne Gore osjeti slobodu i da uživa u punoj vladavini prava!

 Imamo istorijsku šansu da to dostignemo, baš u ovom momentu, a taj put nas vodi u Evropsku uniju i to u najskorijem roku. Zato moramo da nastavimo da prihvatamo najveće civilizacijske vrijednosti, koje Evropska unija nudi i da se u potpunosti reformišemo, kako bi svi građani uživali u pravima, koje im Ustav i zakoni garantuju.

Zaštita prava i sloboda manjinskih naroda, među kojima su i Albanci, i drugih manjinskih nacionalnih zajednica jedno od prioritetnih pitanja u nacionalnim politikama svake zemlje koja teži demokratskom i inkluzivnom društvu. Bez garancija osnovnih prava i sloboda čovjeka, bez slobodnog pojedinca, nema ni zdravog kolektiviteta. Ne može se govoriti o demokratiji niti o slobodi i pravdi, ukoliko nema poštovanja različitosti. Poštovanje ljudskih i manjinskih prava, preduslov je, kako za demokratiju, tako i za razvoj društva u cjelini.

Crna Gora, kao građanska, multietnička, multireligijska i multikulturalna država podržava temeljne vrijednosti – ljudska prava, demokratiju i vladavinu prava, a posebnu pažnju posvećuje integraciji manjinskih naroda i drugih manjinskih nacionalnih zajednica u svoje društvo, uz očuvanje njihovih posebnosti.

U Crnoj Gori zaštitom prava i unapređenjem položaja manjina bave se, u okvirima svojih nadležnosti, Ministarstvo ljudskih i manjinskih prava, Odbor za ljudska prava i slobode, Zaštitnik ljudskih prava i sloboda Crne Gore, savjeti manjinskih naroda i drugih manjinskih nacionalnih zajednica, Fond za zaštitu i ostvarivanje manjinskih prava i dr.

Integracija manjina je ključni element za izgradnju inkluzivnih, prosperitetnih i stabilnih multietničkih društava. Mi tu posvećenost potvrđujemo uključivanjem svih u izvršnu granu vlasti. Multietnička društva predstavljaju bogatstvo različitosti, čiji su temelji često zasnovani na različitim etničkim, jezičkim i kulturnim grupama. U ovom kontekstu, integracija manjina igra ključnu ulogu u očuvanju društvene kohezije i promociji socijalne pravde.

Ustav Crne Gore daje pravnu osnovu za promovisanje, jačanje i unapređenje zaštite osnovnih ljudskih prava i sloboda i potvrđuje obavezu Crne Gore da poštuje međunarodne standarde u tom kontekstu, dok u drugom dijelu 65 članova Ustava garantuju ljudska prava i slobode, građanska, politička, ekonomska, socijalna i kulturna, kao i prava manjina.

U članovima 79 i 80 Ustava Crne Gore, pripadnicama i pripadnicima manjinskih naroda i drugih manjinskih nacionalnih zajednica jemče se prava i slobode, koja mogu koristiti pojedinačno i u zajednici sa drugima, a zabranjuje se njhova asimilacija. Ustavom se dodatno jemče posebna - manjinska prava za Albance kao i sve druge manjinske narode i druge manjinske nacionalne zajednice u Crnoj Gori.

Stoga pozivam sve poslanike, da zajedno pružimo maksimum kako bi stvorili uslove da dostignemo nivo vladavine prava na nivou razvijenih evropskih zemalja, jer samo tako će Albanci, ali i svi ostali građani Crne Gore osjetiti pune benefite integracije i života po EU standardima.

S poštovanjem,

 **PREDSJEDNIK**

 **mr Milojko Spajić**